18.7.2023
EL
Επίσημη Εφημερίδα της Ευρωπαϊκής Ένωσης
C 253/29
— την ένδειξη «Asparago verde di Canino» ακολουθούμενη από το ακρωνύμιο «IGP» (ΠΓΕ) ή την ένδειξη «Indicazione Geografica Protetta» (Προστατευόμενη Γεωγραφική Ένδειξη), — το όνομα ή την επωνυμία και τη διεύθυνση ή την έδρα του μεμονωμένου ή συνεταιρισμένου παραγωγού και/ή συσκευαστή.
Επιτρέπεται η χρήση αναφορών σε ονόματα, εταιρικές επωνυμίες ή εμπορικά σήματα, μόνο εφόσον δεν έχουν εγκωμιαστικό χαρακτήρα και δεν παραπλανούν τον καταναλωτή.
Η ένδειξη Indicazione Geografica Protetta ή το ακρωνύμιο I.G.P. μπορούν να επαναλαμβάνονται σε άλλα σημεία του περιέκτη ή της ετικέτας.
Απαγορεύεται η προσθήκη κάθε άλλου χαρακτηρισμού ο οποίος δεν προβλέπεται ρητά.
Λογότυπο
4.
Συνοπτική οριοθέτηση της γεωγραφικής περιοχής Η περιοχή παραγωγής του προϊόντος ΠΓΕ «Asparago verde di Canino» καλύπτει τη διοικητική επικράτεια των δήμων Canino, Cellere, Montalto di Castro, Tarquinia, Tuscania, Tessennano και Arlena di Castro.
5.
Δεσμός με τη γεωγραφική περιοχή Η αίτηση αναγνώρισης του προϊόντος «Asparago verde di Canino» στηρίζεται τόσο στη φήμη όσο και στην ιδιαίτερη ποιότητα του προϊόντος, που οφείλονται στο έντονο πράσινο χρώμα του, στη σύσταση, στη γεύση του και στο γεγονός ότι μπορεί να καταναλωθεί ολόκληρο χωρίς υπολείμματα, από το οποίο έχει προκύψει το προσωνύμιο «mangiatutto» [«τρώγεται ολόκληρο»] στα ιταλικά.
Το προϊόν είναι πλούσιο σε ανόργανα άλατα, όπως ο σίδηρος και το μαγνήσιο.
Το λαμπερό πράσινο χρώμα που χαρακτηρίζει το προϊόν «Asparago verde di Canino» οφείλεται στις μοναδικές εδαφοκλιματικές συνθήκες της περιοχής και στα ηφαιστειογενή εδάφη της, τα οποία είναι πλούσια σε κάλιο και ανόργανα άλατα (ιδίως σίδηρο και μαγνήσιο) που επηρεάζουν εμφανώς και καθορίζουν το χρώμα.
Η έννοια του «mangiatutto» («τρώγεται ολόκληρο») συνδέεται με το γεγονός ότι το προϊόν δεν είναι ινώδες και ότι συγκομίζεται με κοπή του μίσχου που βρίσκεται πάνω από το έδαφος, με αποτέλεσμα να μένει στο έδαφος το λευκό τμήμα, το οποίο είναι ινώδες, σκληρό και δυσάρεστο στο στόμα.
Η εν λόγω γεωπονική και τεχνική ιδιομορφία παρέχει στον καταναλωτή τη δυνατότητα να απολαμβάνει ολόκληρο το προϊόν, εξ ου και το προσωνύμιο «mangiatutto».
Τα εν λόγω χαρακτηριστικά καθορίζονται, ανεξαρτήτως γενετικής, από τις ευνοϊκές γεωργικές, εδαφοκλιματικές συνθήκες και τις καλλιεργητικές τεχνικές που χρησιμοποιούν οι τοπικοί γεωργοί στην περιοχή που αναφέρεται στο σημείο 4.
Το έδαφος διαδραματίζει καίριο ρόλο: τα χαρακτηριστικά του εδάφους της περιοχής καλλιέργειας είναι ιδιαιτέρως κατάλληλα για την καλλιέργεια σπαραγγιών.
Τα εδάφη της εν λόγω περιοχής είναι κατά κύριο λόγο πηλώδη έως αμμοαργιλοπηλώδη.
Τα εδάφη κείνται ως επί το πλείστον πάνω σε βαθμιδωτές ασβεστολιθικές επιφάνειες και ηφαιστειογενείς αποθέσεις με καλή χημική γονιμότητα, στοιχείο που διευκολύνει το φύτρωμα των βλαστών του προϊόντος «Asparago verde di Canino».
Τα υδρολογικά χαρακτηριστικά των εδαφών εμποδίζουν την κατακράτηση υγρασίας στο έδαφος κατά τη διάρκεια των περιόδων βροχοπτώσεων.
Ειδικότερα, τα εδάφη έχουν υψηλή περιεκτικότητα σε ασβέστιο, κάλιο και, κυρίως, σίδηρο και μαγνήσιο, με αποτέλεσμα η περιεκτικότητα σε σίδηρο και μαγνήσιο να αποτελεί ποιοτικό χαρακτηριστικό του προϊόντος ΠΓΕ «Asparago verde di Canino».
Οι κλιματικές συνθήκες της περιοχής είναι ιδιαίτερα ευνοϊκές λόγω της παρουσίας μικροκλίματος που είναι κατάλληλο για το εν λόγω λαχανικό και το οποίο οφείλεται επίσης στη σχετική εγγύτητα της θάλασσας.
Οι ήπιες θερμοκρασίες τον χειμώνα και την άνοιξη ευνοούν την πρώιμη ανάπτυξη των ριζωμάτων των σπαραγγιών, τα οποία κατά κανόνα αρχίζουν ήδη από τις αρχές Ιανουαρίου να δημιουργούν βλαστούς κατάλληλους για συγκομιδή.